
הדיור במכללת תל-חי

הצעה לסדר של חבר הכנסת ציון פיניאן

היו"ר משה גפני:

אני פותח את ישיבת ועדת הכספים.

ציון פיניאן:

אדוני היושב ראש, תודה רבה על ההיענות לדיון מהיר מאוד. בסוף אני אומר מה הצעת משרד השיכון אבל לפני כן אני רוצה לומר מה הבעיה.


במכללה בתל חי לומדים כ-4,000 סטודנטים מתוכם כ-80 אחוזים מגיעים מכל חלקי הארץ וזקוקים למגורים. התרומה של 4,000 סטודנטים שנמצאים בחבל ארץ כזה בצפון, בקיבוצים בצפון או במושבים בצפון או במיוחד בקריית שמונה, אין לה מחיר בכלל.

היו"ר משה גפני:

דרך אגב, אנחנו עזרנו להם בתקציב בסוף שנת התקציב הקודמת.

קריאה:


אדוני היושב ראש צודק.

היו"ר משה גפני:

כדאי שתגיד את זה גם לפרוטוקול, שאני עזרתי לסטודנטים עם קשיי למידה במכללת תל חי.

קריאה:


גם עזרת בענייני בריאות.

היו"ר משה גפני:

עכשיו אני אומר בכל מה עזרתי? ראיתי כל מיני כותרות בעיתונים שאני לא עוזר לסטודנטים. אז הנה, נמצא כאן מנכ"ל מכללת תל חי והוא יכול להעיד שהעברנו כסף. זה לא חשוב. זה מתן בסתר.

ציון פיניאן:

התרומה של הסטודנטים בנושא הכלכלי, בנושא החברתי, בנושא התרבותי היא גדולה. תאר לך, 4,000 סטודנטים שנמצאים בחבל ארץ כזה.

היו"ר משה גפני:

נכון.

ציון פיניאן:

אין לזה מחיר, במיוחד שכל ישיבה אנחנו רואים כמה סינים נמצאים באזורים האלה, אם זה בדרום ואם זה בצפון. אבל יש לך 4,000 אנשים שהקהילה שם צמאה להם. הם מתנדבים לכל מיני פעילויות כמו פרח תוכניות של עבודות קהילתיות במקום. כל הדברים האלה, צריך לשים לב אליהם.


המכללה מפעילה מעונות לסטודנטים במצב סוציו אקונומי קשה ורק הם מקבלים דיור במקום, כי מי שלא צריך, לא מקבל. מספר הדירות שעמידר הקצתה להם עומד על 79 דירות וזאת מתוך הכרה במצב של האזור. חברת עמידר נתנה כ-30 אחוזים הנחה כדי שיפעילו את המעונות, כאשר כל אחזקת 79 הדירות נמצאת במשק סגור וכל האחזקה במשך כל השנה היא על חשבון המכללה. טוב שהמנכ"ל נמצא, כי אם טעיתי, הוא יתקן אותי.

קריאה:


לא טעית.

ציון פיניאן:

אגב, אחזקת דיור עמידר היא לא קלה. להחזיק 79 דירות, זה לא קל.

היו"ר משה גפני:

נכון.

ציון פיניאן:

במלחמת לבנון השנייה הובטח להם שלא ייגעו בהם וכי ה-79 דירות ימשיכו להיות לרשות המכללה ולא יהיה שינוי גם בהנחה. בספטמבר 2010 התקבל מכתב מחברת עמידר בו היא מודיעה על ביטול הנחה בסך של 30 אחוזים. אני לא רוצה לומר שהתוצאה היא גזר דין מוות, אבל המצב לא רחוק מזה. 


משרד השיכון, בעקבות כל המהומה שהייתה כאן – ושוב, אני רוצה להודות ליושב ראש שהוא חלק פעיל מאוד בכל הנושא הזה  ולחבריי ולומר להם כל הכבוד – הודיע לי לפני כשעה שהוא מקפיא את ההחלטה.

היו"ר משה גפני:

מבטל את הביטול של ההנחה.

ציון פיניאן:

כן. הוא מקפיא. יש לנו בעיה עם המילה הקפאה, במיוחד בתקופה הזאת. מה זה להקפיא? צריך לבטל. בעוד שנה-שנתיים תתעורר שוב הבעיה. אני הרי מכיר את משרד השיכון ויודע שהם במשרד אף פעם לא ישנים אלא כל הזמן הם ערים בנושאים האלה.

היו"ר משה גפני:

לא, אם הם ישנים, האוצר מעורר אותם.

ציון פיניאן:

נכון. לכן מה שצריך להעביר זה שלא תהיה הקפאה אלא יהיה ביטול. שנית, אם אתם באמת רוצים סטודנטים כאלה שמוסיפים הון אנושי לאזור הזה, צריך לתת לא 30 אחוזים הנחה אלא 75 אחוזי הנחה.

היו"ר משה גפני:

תודה. נציג הסטודנטים.

אביעד רוזנפלד:

ראשית, תודה לחבר הכנסת פיניאן על העלאת הנושא. שנית, הסטודנטים בפריפריה נמצאים במצוקה. אנחנו סופגים גם עכשיו את הגזרה שקיבלנו מעמידר, ועכשיו גם מינהל מקרקעי ישראל החליט  להוציא את הסטודנטים מהקיבוצים. הבוקר התעוררתי עשרה מטרים מהגבול עם לבנון. אנחנו, הסטודנטים, מיישבים את הצפון ויש לנו את כל הסיבות לא לעשות את זה. אנחנו באים לשם, יש סכנה ביטחונית, זה רחוק מהכל, אין לנו שם תעסוקה.

היו"ר משה גפני:

איפה אתה גר?

אביעד רוזנפלד:

אני כרגע גר במשגב עם. במקור אני מחיפה.

היו"ר משה גפני:

משגב עם זה מקום יפה. למה באת? למה לא הלכת לאוניברסיטה בחיפה?

אביעד רוזנפלד:

קודם כל, מסיבות אידיאולוגיות. אני גם רוצה להישאר בצפון. בגליל בכלל. יש לנו יוזמות סטודנטיאליות לפתח את הצפון, אבל בכלים שיש לנו וגם בגזרות שנוחתות עלינו, זה קשה לנו.

היו"ר משה גפני:

תודה.


משרד השיכון, מה אתה אומר?

אריאל לוין:

אנחנו הקפאנו.

היו"ר משה גפני:

מתי הקפאתם? אחרי שזה עלה לדיון כאן בוועדה?

אריאל לוין:

כן. כתבו אלי מכתב.

היו"ר משה גפני:

זאת אומרת, זה טוב שהגשת את ההצעה וטוב שהעליתי את הנושא לדיון במהירות. 

ציון פיניאן:

נכון. אם לא היית מעלה את הנושא לדיון, לא היו מקפיאים.

אריאל לוין:

קיבלנו גם מכתב.

היו"ר משה גפני:

לא חשוב. אמרת טוב. 

אמנון כהן:

במבחן התוצאה, זה הוקפא.

היו"ר משה גפני:

עכשיו אני שואל אותך שאלה. זה באמת נשמע לא הגיוני. בא אליך סטודנט, הוא אומר לך שהוא מחיפה, הוא הלך למשגב עם, הוא הולך מסיבות אידיאולוגיות, הוא יצטרך לשלם שם שכר דירה וזה דבר שהוא משולל כל הגיון ומנוגד לכל מדיניות הממשלה. אני מבקש ממך, ביקש חבר הכנסת ציון פיניאן ואני מצטרף לבקשתו.

אמנון כהן:

גם אנחנו.

היו"ר משה גפני:

גם חבר הכנסת אמנון כהן.

אמנון כהן:

גם חברת הכנסת פניה קירשנבאום. היא אמרה שנפשית היא אתנו.

ציון פיניאן:

כל ועדת הכספים תצטרף.

היו"ר משה גפני:

כן. כל ועדת הכספים, אבל אלה שנמצאים כאן הם רק חברי כנסת דתיים.


אני מבקש לבטל את ההחלטה הזאת. לא להקפיא אותה. אני מבקש תשובה בתוך יומיים האומרת שההחלטה בוטלה. זאת החלטה שאין לה כל הגיון, היא לא מכבדת את משרד השיכון, היא לא מכבדת את החברה המאכלסת. זה נשמע לא לעניין. ההקפאה לא מתאימה. אני מברך אתכם על כך שהקפאתם, זה בסדר גמור, אבל תקבלו החלטה על ביטול ההחלטה.

יגאל בוזגלו:


אדוני, אני יכול לומר משהו מהזווית של עיריית קריית שמונה?

היו"ר משה גפני:

בבקשה.

יגאל בוזגלו:


מהזווית של העירייה זה נראה כאילו אם חס וחלילה לא נחבק את הסטודנטים והם לא יהיו בקריית שמונה, מה שיקרה זה שיבואו אוכלוסיות חלשות ויאכלסו את הדירות האלה.

היו"ר משה גפני:

אמר אריאל ממשרד השיכון שהם הקפיאו את ההחלטה. זאת אומרת, אין עכשיו מצב שמעלים פתאום את שכר הדירה ולא מבצעים את ההנחה. מבצעים את ההנחה כמו שהיה קודם. הקפאה זה מונח שיום אחד יתעוררו וישב כאן יושב ראש ועדת כספים כזה שלא כל כך יהיה איכפת לו מהסטודנטים כמו שלי איכפת, ולא יהיה את חבר הכנסת ציון פיניאן כי הוא יהיה שר בממשלה ולא ישב בוועדת הכספים. גם אמנון כהן יהיה שר מטעם ש"ס. מה אנחנו מבקשים ממנו זה לבטל את ההחלטה. אני מכיר אותו הרבה שנים ונראה לי שהוא האזין לבקשה הזאת ויכול להיות שאפילו הוא יבדוק במשרד וייעתר לה.

קריאה:


למה שלא יעשו ההפך? יבואו ויעודדו ויגידו שמוזילים לסטודנטים. למה לייקר?

היו"ר משה גפני:

אריאל, אתה תיתן לי תשובה?

אריאל לוין:

כן. שכר הדירה הנוכחי הוא 767 שקלים לדירה של שלושה חדרים לחודש. ממוצע לדירה, 676 שקלים.

היו"ר משה גפני:

אני יודע שזה המחיר.

ציון פיניאן:

כדי לעודד אותם, צריך לתת להם את הדירה בחינם.

איתן פטיגרו:


אני רוצה להפנות את כולם להחלטת הממשלה של ועדת שרים לנגב והגליל משנת 2008 המדברת על הקצאת דירות בשיכון הציבורי בנגב ובגליל לצורך אכלוס סטודנטים התורמים לקהילה. מאחר שהסטודנטים בתל חי פועלים לטובת הקהילה כיום ארבע שעות ויעלו את זה לשש שעות, אני מפנה אתכם לסעיף 4 שמגדיר ואומר: "בגין ההשכרה כאמור תינתן הנחה של 75 אחוזים מגובה שכר הדירה המקובל במסלול שכר דירה חופשי". ועדה ביחד עם משרד השיכון בהסכם עם המנכ"ל שלהם תדון ותקנה במידת האפשר את האופציה הזאת.

היו"ר משה גפני:

מה תהיה האופציה?

איתן פטיגרו:


הנחה של 75 אחוזים בתמורה לשש שעות שבועיות בהתנדבות.

אמנון כהן:

עוד שש שעות?

איתן פטיגרו:


לא. עוד שעתיים.

אמנון כהן:

תן להם ללמוד.

היו"ר משה גפני:

זה בסדר. אני מאוד מודה לך על ההערה.

שלומי נבון:


אני נציג עמידר ואני רוצה לומר משהו. קודם כל, אין לנו צד בעניין, אם לבטל או לא לבטל אלא זאת החלטה של משרד השיכון שהוא מנחה אותנו. אני רוצה לומר שיש החלטת ממשלה כפי שצוין כאן מה-17 ביולי 2008 לפיה סטודנטים יכולים לקבל דירות באמצעים שנקבעו בהחלטה ולשלם 25 אחוזים מגובה שכר הדירה. 


מה שכן הייתי מבקש לוודא, היות שכולנו כאן בשביל הסטודנטים, שהמכללה לא מחויבת ב-700 שקלים לדירה וגובה 700 שקלים מסטודנט כאשר יש שלושה סטודנטים בדירה. זה דבר שחשוב לוודא ולבדוק.

אמנון כהן:

תאמר שוב את מה שאמרת.

שלומי נבון:


אנחנו גובים 770 שקלים לדירה. לפי דעתי המכללה גובה מסטודנט 770 שקלים. צריך לבדוק את זה. נמצא כאן נציג המכללה שאולי יענה לשאלה הזאת כי כל מטרתנו כאן בדיון היא שהסטודנטים יחויבו בפחות.

יוסי מלכה:


אני אענה לך.  דירות של עמידר, בתנאי עמידר, דירות שהתחזוקה שלהן היא מתחת לכל ביקורת, אלמלא התחזוקה וההשקעה של המכללה אי אפשר היה להתגורר בדירות האלה. אתה מוזמן לראות אותן.

שלומי נבון:


הדירות של עמידר שמקבלים, הן דירות מוכנות.

יוסי מלכה:


ראשית, ב-90 אחוזים מהדירות האלה מתגוררים אך ורק שני סטודנטים. 


שנית, אני מניח שאתה יודע שאת כל הריהוט, ציוד, מזגנים, ארונות, מטבחים וכולי שאנחנו מציידים את הדירות, אתם לא מממנים את זה.


שלישית,  אנחנו משלמים את הארנונה ואת המים בדירות האלה ואני לא גובה את זה מהסטודנט.


לכן אני מציע שאם אתה רוצה להיכנס לחשבונות של המכללה, אני מזמין אותך כי המכללה משקיעה מתקציביה השוטפים תוספת של 100 אלף שקלים בשנה בגין הדיור הזה. אין לי שום בעיה גם להציג את זה לאדוני היושב ראש במסמך מפורט ואני אעשה זאת בשמחה רבה.


אני רוצה לפחות לפרוטוקול ולא רק מטעמי נימוס קודם כל לומר תודה על זימון הדיון. תודות לך חבר הכנסת פיניאן על העובדה שטרחת והעלית את זה על סדר היום. וליושב ראש, בלוח זמנים קצר ביותר שכינס את הישיבה.

היו"ר משה גפני:

היושב ראש כאן לא רלוונטי בכלל כיוון שמה שציון פיניאן אומר לי לעשות, אני עושה.

יוסי מלכה:


בהזדמנות הזאת אני רוצה גם להודות למשרד הנגב והגליל שמאחורי הקלעים בהחלט טרח ופעל ועושה את זה במשך כל השנה. תודה.


הדבר האחרון. אני יודע שזה לא על סדר היום כרגע, אבל אדוני היושב ראש, ההחלטה של מינהל מקרקעי ישראל להוציא את הסטודנטים – אצלנו אלה אלף סטודנטים שנהנים מדיור בקיבוצים – מהקיבוצים, מבחינת המכללה והגליל כולו, זאת החלטה הרסנית, בלתי נסבלת, נוגדת החלטות ממשלה על קידום הנגב והגליל. אגב, זה לא רלוונטי רק לתל חי אלא זה רלוונטי לגבי מכללת ספיר בדרום. אני מציע שבהזדמנות קרובה הועדה תיתן את דעתה גם בעניין הזה.

היו"ר משה גפני:

תודה רבה.

שלומי נבון:


אדוני היושב ראש, אני רוצה לענות. היות שמטרת הדיון היא שהסטודנטים ייהנו מהתוצאות של הדיון, אני חושב שאם ניתנת הנחה, ההנחה צריכה להגיע לסטודנט שהוא הלקוח הסופי.

היו"ר משה גפני:

אני מסכם את הדיון. קודם כל, אני מודה לחבר הכנסת ציון פיניאן שהעלה את הנושא הזה. אני מודה למשרד השיכון שאכן נעתר לבקשה שלנו והקפיא את ביטול ההנחה.  אנחנו מבקשים, ואני מקווה שתיעתרו לבקשתנו,  לבטל את ההחלטה הזאת. נקודה. נראה לי שאתה תיעתר לבקשה שלנו. דבר עם האנשים במשרד.


אני מבקש ממר מלכה לבדוק את מה שאמר נציג עמידר. בסופו של דבר המטרה שלנו היא הסטודנטים.

אביעד רוזנפלד:

כנציג הסטודנטים אני יכול להבטיח לך שהמכללה עובדת אתנו בשקיפות מלאה.

היו"ר משה גפני:

בסדר. אין בעיה. לא העברתי ביקורת. אמרתי שהמטרה של הדיון הייתה כדי לסייע לסטודנטים. אם אכן יתברר שזה המהלך שצריך ללכת בו, לא העברתי ביקורת אבל אני מבקש לבדוק את זה מחדש. אם עולים דברים על השולחן, בוחנים אותם מחדש.


תודה רבה. רבותיי הסטודנטים, אני מודה לכם שהשתתפתם בדיונים כאן.

הישיבה ננעלה בשעה 13:50

